《怀修竹书隐》
明代·吴宽

春寒漠漠雨溟溟，假寐书床午梦醒。
十载客居便巷陌，一时乡梦绕园亭。
繁花照槛知堪赏，乱石钩衣忆所经。
恰有古苔三亩绿，都来修竹万竿青。
当窗好鸟通人语，挂树危藤学字形。
日射韭畦朝可剪，香凝棕室昼常扃。
鹿场旧筑犹存号，鹤冢新封未刻铭。
架上残编归拟读，移文不待北山灵。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。